Konjecy (aha/SN). Hońtwjerske drustwo Konjecy-Šunow ze swojimi nimale 70 čłonami chcyše wotpowědnje swojim wustawkam hižo lětsa w měrcu swoju hłownu zhromadźiznu přewjesć. Koronapandemije dla pak njebě to spočatk nalěća móžno, tak zo dyrbjachu swoju „hłownu“ na pozdźiši termin přepołožić. Tomu Křesćan Gruhn, kiž z časa załoženja w lěće 1994 drustwo nawjeduje, wotpowědowaše. Nimale 40 zapisanych čłonow so tuž w awgusće zeńdźe. Mjez druhim tehdy wupłaćenje wotnajenskeho přinoška wobzamknychu. Tola runje to měješe hońtwjerski hamt krajnoradneho zarjada za njepłaćiwe, dokelž njebu wotpowědny termin w gmejnskej nowinje sčasom wozjewjeny. Tuž dyrbjachu to nětko znowa zrjadować, zo móhli wotnajerjam přinošk wupłaćić.
Tohodla je předsydstwo hońtwjerskeho drustwa swojich čłonow minjeny pjatk wospjet na žurlu Konječanskeho towarstwoweho domu přeprosyło. Nětko 16 přitomnych jednohłósnje wupłaćenju wotnajenskeho wunoška přihłosowachu.
szl_Latn ces_Latn